Petras de Jelling

Le Petras de Jelling es duo petras runic del annos 900 placiate ante le Ecclesia de Jelling in le citate Jelling in le parte sud del peninsula danese Jutlandia. Le petras runic es con le ecclesia e le duo grande dolmenes, le Monumentos de Jelling, registrate como Patrimonio Mundial per UNESCO como un de solmente tres monumentos in Danmark.

Le duo petras runic specula le transition del tempore pagan del vikinges al medievo christian.

Le parve Petra de Jelling, que es le plus ancian (ca. 935), esseva erigite per rege Gorm le Vetere (danese: Gorm den Gamle) pro rememorar su sposa Thyra Danebod, le grande Petra de Jelling de su filio, Harald Dente-blau (danese: Harald Blåtand), secundo qui es nominate le technologia de radios a curte distantia Bluetooth (dente blau) como unificator; le logo de Bluetooth es le littera B del alphabeto runic. Le parve petra runic es le fonte le plus vetere ancora conservate que in scripto mentiona Danmark. Le grande petra runic probabilemente esseva erigite inter 960 e 985 per Harald Dente-blau como memoria de su parentes. Le inscription narra de como Harald univa Danmark e faceva le daneses christian. Illo es sovente appellate "le certificato de baptismo de Danmark".

Le inscription del parve Petra de Jelling dice: "Rege Gorm faceva iste tumulos pro Thyra, su sposa, le amelioration de Danmark." Le inscription del grande Petra de Jelling dice: "Rege Harald lassava facer iste tumulos pro Gorm, su patre, e Thyra, su matre - le Harald qui ganiava pro se tote Danmark e Norvega e faceva le daneses christian."

 Ligamines externe 
 UNESCO: Le Petras de Jelling

Categoria:Danmark
Categoria:Patrimonio Mundial in Danmark